Afgrænset af Lærkevej og Gl. Kirkevej i det sydlige Støvring ligger en komplet fabrik, fuldt funktionsdygtig med produktionsanlæg, frysehus, administrationsbygning og 13 tankbiler. Men maskinerne har stået stille i næsten et år, og der er ingen udsigt til, de nogensinde igen vil blive startet til deres oprindelige formål. Der er tale om Fodercentralen Limfjorden, der siden 1964 har leveret minkfoder til nordjyske minkfarme. Indtil midten af november 2020 producerede de omkring 35 medarbejdere cirka 1200 tons minkfoder om dagen, der blev bragt ud af firmaets tankbiler. Stabil økonomi Selvom der ikke mere produceres foder i fabriksanlægget, er fodercentralen ikke lukket, og den er heller ikke konkurstruet, forklarer direktør Kim Højland Mortensen. - Man kan på ingen måde tale om noget godt i den her situation, men når nu det skulle være, så var timingen ok for os. Vores lagerbeholdning var på det tidspunkt lav, og vores kassebeholdning var fin, siger han. Et godt udgangspunkt, når man skal klare en lang periode uden indtægter. Fabrikken skal nemlig vedligeholdes og stå klar til salg, når den lange proces om erstatning og statslig ekspropriation af fabrikken er gennemført. I mellemtiden bliver fabrikken nødt til at stå urørt. Der kan ikke sælges ud af maskiner, bygninger og biler, og fabrikken vil ikke kunne producere og afsætte foder andre steder, fortæller direktøren. - Vi er et A.M.B.A-selskab, og det indebærer blandt andet, at langt størstedelen af vores omsætning skal afsættes til vores andelshavere, siger Kim Højland Mortensen. Kan ikke leje anlæg ud Virksomheden kan af samme grund heller ikke leje sit anlæg ud til andre, fortæller han. - Vi har for eksempel haft flere henvendelser om at leje vores frysehus, og jeg har faktisk en færdig kontrakt, der er klar til underskrift. Men vi kan ikke gøre noget, og det er lidt træls, lyder det fra direktøren for den nedlukkede fabrik. Så "Minkfoderen", som Fodercentralen Limfjorden også bliver kaldt lokalt, kan ikke gøre andet end at vente på staten og EU får afklaret erstatningsspørgsmålet i forbindelse med nedlukningen af den danske minkproduktion. To medarbejdere, snart én I dag er der to medarbejdere tilbage, direktør Kim Højland Mortensen og en økonomichef, der stopper ved udgangen af november. Direktørens nuværende kontrakt udløber ved årsskiftet, men han samarbejder i øjeblikket med bestyrelsen om en aftale, der kan sikre, han i et eller andet omfang fortsat kan holde øje med fabrikken og lave det nødvendige vedligehold. Det kan blive en langvarig affære for Kim Højland Mortensen og de minkavlere, der er andelshavere i Fodercentralen Limfjorden. Der er jo folk, der taler om tre måske op til fem år, inden spørgsmålet om erstatning til minkavlerne er afsluttet. Men skal det nu igennem en lang proces i EU-systemet, så kan det måske tage endnu længere tid. Få et tilbageblik over forløbet med minkaflivningerne i indslaget her:

Referat:
I dag er det et år siden, regeringen satte aflivningen af alle danske mink i værk. Dermed er det næsten et år siden, Fodercentralen Limfjorden måtte lukke sin produktion af minkfoder ned, og fabrikken har fortsat ingen afklaring om sin afvikling.